Must September

Must September (araabia منظمة أيلول الأسود) oli aastatel 1971–1974 tegutsenud palestiinlaste äärmuslik rühmitus, mis korraldas terrorirünnakuid Euroopas ja Lähis-Idas.

Organisatsioon eraldus 1971. aastal suuremast Fatahi organisatsioonist reaktsioonina mustale septembrile, mil Jordaania viskas relvade toel riigist välja Palestiina Vabastusorganisatsiooni pärast nende riigipöördekatset. Musta Septembri juht oli Ali Hassan Salameh, keda peetakse ka Müncheni veresauna planeerijaks.

Must September korraldas mitmeid terrorirünnakuid, millest kuulsaim toimus 1972. aastal Müncheni suveolümpiamängude käigus, mil organisatsiooni liikmed pantvangistasid ja tapsid 11 Iisraeli sportlast. Müncheni veresaunana tuntud pantvangikriisis hukkus kokku 17 inimest. Lisaks sellele korraldasid organisatsiooni liikmed eduka atentaadi Jordaania peaministrile Wasfi al-Tallile, saatsid kirjapomme Iisraeli saatkondadesse, võtsid pantvangi ja hukkasid diplomaate Saudi Araabia Sudaani saatkonnas ja kaaberdasid Belgia reisilennuki.

Organisatsioon lõpetas tegevuse Fatahi soovil 1974. aasta detsembris. Täpne põhjus ei ole teada, aga kahtlustatud on Mossadi survet, sest Mossad hakkas pärast Müncheni veresauna jahtima nii Musta Septembri kui ka Palestiina Vabastusorganisatsiooni liikmeid. Organisatsiooni liikmed saadeti teistesse palestiinlaste organisatsioonidesse.

 Vaata ka 

 Fatah
 Must september
 Müncheni veresaun

 Viited 
Kategooria:Terrorirühmitused